גמרא סדורה

גמרא סדורה היא הוצאת ספרים שמוציאה מהדורה של הגמרא בעריכה מבארת, מנוקדת, מפוסקת ומחולקת לפסקאות, על מנת להקל על ההבנה והשינון. הפרויקט נוסד בשנת תשנ"א (1991) על ידי הרב דניאל ברק ווינט, מורה ומחנך, בוגר ישיבת מרכז הרב. משתמשים במהדורה תלמידים בעשרות מוסדות: ישיבות תיכוניות, אולפנות, תיכונים, חטיבות ביניים, בתי ספר יסודיים ובפורטל הדף היומי. נכון לשנת 2021 לומדים במהדורה למעלה מ-13,000 תלמידים, ברובם בחמ"ד בכלל סוגי הכיתות ומיעוטם בחינוך העצמאי בעזרה לתלמידים בעלי קשיים. מטרת המיזם היא לשפר את לימוד הגמרא וליצור הבנה משמעותית יותר בסוגיה הנלמדת. מטרת המיזם לפתור בעיות בלימוד הגמרא כגון: שפה זרה, חוסר בסימני פיסוק וניקוד, מהלכים ארוכים וסבוכים, קושי בהבחנה בין סוגיות ובין מקורות. בעוד עם כל קושי בפני עצמו ניתן להתמודד, הרי שכל הקשיים יחד מייאשים פעמים רבות את הלומד. כבר לפני יותר ממאה שנה כתב על בעיה זו הרב אברהם יצחק הכהן קוק "הגורם היותר גדול להכבדת ההבנה של התלמוד, הוא היותו מסור לנו כמו שהוא, בלי סימני הפסק ויתר הסימנים המטעימים ומקילים את ההבנה. הרבה חלמנו שיבוא זמן וימנה החסרון הזה. ואור חדש יאיר על שמי התלמוד". הרב חיים דרוקמן כתב ברוח דברים אלו של הרב קוק דברי שבח על מהדורת גמרא סדורה. המיזם שואף לפיתוח עצמאות בלימוד, השקעה בתוכן ובמשמעות, ראיית הסוגיה במבט כולל, מודעות לדמויות התנאים והאמוראים, כלים לבניית הזיכרון, הספק גדול יותר בלימוד הגמרא וכן יצירת גמרא "ידידותית" ללומד, לימוד נוסח הגמרא עצמה, ולא פרשנות מתווכת. המיזם זכה להסכמות מפי גדולי הרבנים ובהם: הרב יעקב אריאל, הרב חיים דרוקמן, הרב אביגדור נבנצאל, הרב מאיר מאזוז, הרב יעקב שפירא, הרב אריה שטרן, הרב רא"ם הכהן, הרב אורי שרקי, הרב בן ציון קוק, הרב אהרון בוטבול, הרב יעקב מדן, הרב ציון כהן, הרב משה צוריאל, הרב איסר קלונסקי, הרב איתן איזמן, וזכה גם לברכתם של הרב חיים קניבסקי, רבנים וראשי ישיבות ואנשי חינוך רבים. מטרת הוצאת הגמרא בנוסחה זו היא לשם נתינת כלים ללומד, שאמורים להביאו להבנה בהירה, מהירה ויסודית יותר של הסוגיה. בלי לוותר על עמל הלימוד, אך לתעל את העמל להבנה ולמשמעות. כחלק מדרכים לתעל את הלימוד הגמרא מחולקת לסוגיות ובתוך כל סוגיה ישנה חלוקה לפסקאות. כמו כן הגמרא מנוקדת, ומפוסקת ושמות הדוברים מודגשים. בנוסף גופנים שונים מבהירים את מקורות הגמרא: מתי מצוטט פסוק, ומתי מקור תנאי (משניות, ברייתות, תוספתות). החל משנת תש"פ ה"גמרא סדורה" קיימת על כל התלמוד בבלי, וכן על מסכת שקלים בתלמוד הירושלמי. בשנת תש"ע יצא העותק המודפס הראשון על מסכת שלמה, מסכת סוכה, מאז הודפסו מסכתות: ברכות, קידושין, מכות, תענית, מגילה, וכן על פרקים וחלקי מסכתות: בבא קמא, בבא מציעא, בבא בתרא, סנהדרין, פסחים, שבת, הוריות ועוד. כל שאר הש"ס נמצא במהדורות דיגיטליות הניתנות לרכישה. בנוסף לכך, גמרא סדורה הודפסה בהתאם לכלל תוכניות הלימודים של בתי הספר של החינוך הממלכתי דתי והחינוך העצמאי. ה'גמרא סדורה' היא חלק מספרי לימודי המאושרים בבתי ספר יסודי בתושב"ע ותלמוד. מלבד הרב ווינט, שותפים בפרויקט צוות של אברכים ורבנים, בהדרכתם ובייעוצם של רבנים ומחנכים ובעיקר הרב שמואל אריאל, ראש כולל הלכה בישיבת ההסדר ירוחם. עד לפטירתו בשנת תש"פ הרב דוד פוקס, מחשובי רבני ישיבת נתיב מאיר ליווה את הפרויקט. בהכנת המהדורה משתתפים נקדנים ולשונאים מקצועיים, בהדרכתו ובהכוונתו של ד"ר יחיאל קארה. מדיה וקבצים בנושא גמרא סדורה בוויקישיתוף אתר האינטרנט הרשמי של גמרא סדורה גמרא סדורה, ברשת החברתית פייסבוק גמרא סדורה, ברשת החברתית אקס (טוויטר) גמרא סדורה, סרטונים בערוץ היוטיוב סרטון על מפעל 'גמרא סדורה', באתר יוטיוב. שמעון כהן, "גמרא סדורה" מניבה הישגים חדשים בלימוד הגמרא, באתר ערוץ 7. דביר עמר, סיום הש"ס בבית הרב קוק "בדם יזע ודמעות יצרת סדר בגמרא", באתר ערוץ 7. אריאל פייגלין, משנים את דפוסי החשיבה, עיתון בשבע. צבי טסלר, בדם יזע ודמעות יצרת סדר בגמרא, באתר ערוץ 20. שמעון ריקלין, ריאיון עם הרב דניאל ברק ווינט על גמרא סדורה, באתר ערוץ 20 הרב יעקב מדן, כניסה מודרנית לבית המדרש האמוראי, מוסף שבת, מקור ראשון. רפאל לוי, "לוק" חדש לגמרא, באתר ערוץ 7. הרב יואל קטן, קרית ספר: גמרא סדורה. מסכת מגילה, בעיתון בשבע. שמעון כהן, קשה בלימוד גמרא? אפשר גם אחרת, באתר ערוץ 7 רשימת המוסדות שמלמדים על פי תוכנית גמרא סדורה ראיון עם הרב דני ווינט על הדף היומי לילדים, ערוץ 20, 22 אוגוסט 2021 אתר גמרא סדורה אוצרות הראי"ה, ב, עמוד 1069 הסכמות לגמרא סדורה מפי גדולי הרבנים, באתר גמרא סדורה משה ויסברג, מיוחד: המלמד שעושה 'שמחת תורה' כל השנה, באתר בחדרי חרדים; דביר עמר, "בדם יזע ודמעות יצרת סדר בגמרא", באתר ערוץ 7; סרטון גמרא סדורה לסיום הש"ס, ביוטיוב דביר עמר, "בדם יזע ודמעות יצרת סדר בגמרא", באתר ערוץ 7 ספרי לימוד מאושרים יסודי בתושבע ותלמוד, באתר משרד החינוך